### 14.    Beslutning om anlægsbevilling til ekstraordinær pulje til forsamlingshuse i 2020

**Åbent**

Sagsnr.: 326-2019-37234       J.nr.: 20.10.00           Dokumentnr.:
326-2020-54920

**Sagstype**

Beslutning.

**Resume og sagens baggrund**

På investeringsoversigten for 2020 er der afsat et
rådighedsbeløb på 0,4 mio. kr. som en engangspulje til støtte for
forsamlingshusene. Der søges om anlægsbevilling til det samlede rådighedsbeløb
på 0,4 mio. kr.  til den ekstraordinære pulje til forsamlingshusene.

**Indstillinger**

Direktøren indstiller, at der gives en anlægsbevilling på i
alt 0,4 mio. kr. finansieret af rådighedsbeløbet i 2020 afsat som pulje til
ekstraordinær støtte for forsamlingshusene.

**Behandling**

Kultur- og Fritidsudvalget, Økonomiudvalget,
Kommunalbestyrelsen.

**Sagsfremstilling**

Kommunalbestyrelsen har siden 2014 afsat en årlig pulje på
400.000 kr. til ekstraordinær støtte til de selvejende forsamlingshuse i
kommunen.

Puljen blev afsat efter en nærmere undersøgelse af
forsamlingshusenes roller og vilkår, hvor repræsentanter fra husene i den
forbindelse arbejdede på at få skabt bedre netværk forsamlingshusene imellem,
at få skabt flere indtægtsgivende aktiviteter og flere aktiviteter for
lokalsamfundene, samt komme med forslag til, hvordan husene kunne få skabt en
bedre økonomi og/eller bruge deres midler mest optimalt.

Som udløber heraf blev Forsamlingshusenes Fællesråd i
Kalundborg Kommune dannet.

Det er Fællesrådets opgave - i lighed med tidligere år - at
indsamle og indstille ansøgninger fra de enkelte huse til den afsatte
engangspulje, som lever op til de krav Kommunalbestyrelsen har afsat.

Midlerne kan f.eks. anvendes til energirenovering,
kloakering, og som noget nyt fra 2020 installationer, inventar, eller
istandsættelse. Det er en betingelse fra ansøgere, at de kan fremvise en plan
for den videre drift af forsamlingshuset, og at der indgår frivilligt arbejde.

På baggrund af ovenstående søges der en anlægsbevilling til
rådighedsbeløbet på 0,4 mio. kr.

**Økonomiske konsekvenser**

Der er afsat et rådighedsbeløb på 0,4 mio. kr. i 2020 som
pulje til ekstraordinær støtte for forsamlingshuse. Det bemærkes, at
restrådighedsbeløbet herefter udgør 0 kr.

[adresse] bemærkninger er indarbejdet i sagen.

**Kultur- og Fritidsudvalgets
møde den 4. februar 2020:**

Anbefales.

**Økonomiudvalgets møde den 19.
februar 2020:**

Anbefales.